2020. gada 20. decembrī

**Ar BMW Sprinta pasaules kausu tiek noslēgts 2020. gads**

Svētdien, 20. decembrī ar BMW Sprinta pasaules kausu noslēdzās Eberspacher Pasaules kausa ceturtais posms. BMW Sprina kausā piedalījās deviņi Latvijas kamaniņu braucēji: Elīza Tīruma, Kendija Aparjode, Riks Kristens Rozītis un visas trīs divvietīgās ekipāžas.

Divvietīgo ekipāžu konkurencē labākie no latviešiem Andris Šics/Juris Šics, izcīnot septīto vietu [+0.218]. Devītie – daudzsološie Mārtiņš Bots/Roberts Plūme [+0.250], bet pēc ne tik veiksmīga starta, teju apgāžot kamanu, 14. pozīcijā BMW Sprina pasaules kausā – Oskars Gudramovičs/Pēteris Kalniņš [1.672].

Ātrākie BMW Sprinta kausa divnieku konkurencē – vācieši Tonijs Eggerts/Saša Benekens *(Toni Eggert/Sascha Benecken)*, kuri finišēja 30.972 sekundēs. Otrie – austrieši Štojs/Kollers (Steu/Koller), kuri uzvarētājiem piekāpās 0.053 sekundes, bet trešie – Olimpiskie čempioni Vendls/ Arlts *(Wendl/Arlt)* [+0.109].

Dāmu konkurencē Elīza Tīruma uzrādījā ātrāko starta ātrumu – 73.7 km/h, bet finišā sesto rezultātu – 39.069 sekundes. Uzreiz aiz Tīrumas, septītajā vietā – Kendija Aparjode, kura tautietei piekāpās vien par 0.001 sekundi.

Uz goda pjedestāla vācietes. Pirmā – Jūlija Taubitsa (Julia Taubitz), finišējot 38.782 sekundēs, jau atkal otrajā pozīcijā atstājot Nātāliju Gaizenbergeri *(Natalie Geisenberger)* [+0.174]*,* bet pēc izgāstām pamatsacensībām uz trešā goda pjedestāla kāpa Dajana Eitbergere *(Dajana Eitberger)* [+0.189].

BMW Sprina pasaules kausā Rikam Kristenam Rozītim 14. vieta, finišējot 36.573 sekundēs. Pirmais – vācietis Maks Langenhans *(Max Langenhan)* ar finiša laiku 36.331 sekundes. Otrajā un trešajā vietā – itāļi Kevins Fišnellers *(Kevin Fischnaller)* [+0.058] un Dominiks Fišnellers *(Dominik Fischnaller)* [+0.072].

Šis bija noslēdzošais Pasaules kausa posms 2020. gadā. Visi atlēti dosies mājup, lai sagaidītu Ziemassvētkus, bet cīņas gatavībā atgriezīsies uz Eberspacher Pasaules kausa piekto posmu, kas 2021. gada 2. un 3. janvārī norisināsies Kēningzē, Vācijā. Arī jaunajā gadā mūsu sportistu gaitām tiešraidē seko līdzi Helio un Shortcut kanālā Best4Sport TV.

Informāciju sagatavoja:

Ieva Ose

LKSF sabiedrisko attiecību speciāliste